  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 24-тӥ гудырикошконэ Ижкарын Нылпиослэн Кыкетӥосыз инклюзивной калыккуспо шудонъёссы йылпумъяськизы. Удмуртилэн командаез утэм данъетъёсъя нырысетӥ луиз. Со сярысь элькун тӧролэн но кивалтэтлэн пресс-службазы ивортӥз. Пыриськисьёсты 31 номинациосъя дунъязы, отын 228 призовой интыос пусъемын вал. Удмуртиысь пиналъёс 62 призовой интыос басьтӥзы – 16 нырысетӥ, 23 кыкетӥ но 23 куинетӥ. Кыкетӥ Москвалэн командаез луиз – 16 призовой инты, куинетӥ – Башкортостанлэн, 11 призовой инты. Шудонъёсты ворсанэ Россиысь лулчеберетъя министр Ольга Любимова вуылӥз. « Ми тӥледын туж данъяськиськом. Бадӟымъёслэн но, пиналъёслэн но дуннеязы шуг-секытъёс шоры учкытэк, тӥ туннэ ӵошен пусйиськоды та ужрадэз, ог-огды понна шумпотӥськоды. Сӥзисько тӥлед туж бадӟым творческой азинсконъёс, эшшо тросгес луонлыкъёс, эшшо тросгес мугъёс пумиськылыны но ог-огдылы творчестводэс кузьманы » Ольга Любимова, Россиысь лулчеберетъя министр Нылпиослэн Кыкетӥосыз инклюзивной калыккуспо шудонъёссы Ижкарын 21-24 гудырикошконэ мынӥзы. Соос Россилэн 57 улосвылъёсысьтыз, Донецк Калык Элькунысь, Армениысь но Белоруссиысь пиналъёсты люказы. Очной амалэн 550 пала нылъёс но пиос пырсиькизы, нош оглом пыриськисьёс 2 сюрс 800-лэсь трос вал. Инетрактивной возьматонъёс карысь 130-лэсь трос интыосын мынӥзы, лулчеберетъя программа тямыс мер интыосын радъяськиз, соос пӧлын Йӧскалык лыдӟетъюрт но Зоопарк. Артистъёс, суредасьёс но блогеръёс мастер-классъёс ортчытъязы. Со сяна, пиналъёс теплоходэн уязы. Шудонъёслэн финалистъёсыз искусствоысь тямыс ӧръёсъя вожвылъяськизы: крезьгур, суредан, аудиовизуальной искусство, театр, чеберлыко лыдӟон, цирк, эктон, киосын возьматыса кырӟан. Шудонъёслы йылпумъянъёсъя 25-тӥ гудырикошконэ 9 часысен 19 часозь ужрадлэн сайтаз но «Удмуртия» телеканалын телемарафон ортчоз. Нялтас вераса, вуоно арын бадӟымъёслэн калыккуспо инклюзивной шудонъёссы луозы. Соос Липецк улосвылын ортчозы, ӵапак отчы кошкиз Шудонъёслэн талисманзы – дельфин. Тегъёс: Удмуртия сӧсыръёс пиналъёс Лулчеберет Ижкар  